ระงับเที่ยวบิน ตกค้างพันคน (ชมคลิป)
ลอยแพกรุ๊ปทัวร์ไทย-เกาหลี,นักท่องเที่ยวไทยป่วน ตกค้างอยู่แดนกิมจิกว่า 800 คน หลังไปเที่ยวกรุงโซล เกาหลี ใต้ แบบกรุ๊ปทัวร์ โดยสายการบินบิสซิเนส แอร์ แล้วเจอแจ็กพอตขากลับ สายการบินนี้ถูกคำสั่งห้ามบิน ส่วนคนไทยที่จ่ายเงินแล้วเตรียมบินไปเที่ยวกรุงโซลต้องผิดหวัง เอเย่นต์ทัวร์โวยตกเป็นแพะทั้งๆที่จ่ายเงินสายการบินไปแล้ว อัดกรมการบินพลเรือนไม่เคยแจ้งเตือนสายการบินใดมีปัญหา ชี้ความเสียหายร่วม 1,000 ล้านบาท,นักท่องเที่ยวไทยที่นิยมไปเที่ยวเกาหลี เจอปัญหา ตกค้างที่แดนกิมจิอีกแล้ว เนื่องจากสายการบินที่รับทัวร์เดินทางไปเที่ยว ถูกสั่งห้ามบิน โดยนายเจริญ วังอนานนท์ ประธานกรรมการบริษัทกังวาล ฮอลิเดย์ จำกัด เปิดเผยเมื่อวันที่ 16 ม.ค.ว่า ขณะนี้ได้เกิดปัญหากับนักท่องเที่ยวชาวไทย ที่เดินทางเป็นกรุ๊ปทัวร์โดยเครื่องบิน ไปท่องเที่ยวที่กรุงโซล ประเทศเกาหลีใต้ ไม่สามารถบินกลับเมืองไทยได้ เนื่องจากสายการบินบิสซิเนสแอร์ เที่ยวบินที่ 8B 868 อินชอน-สุวรรณภูมิ ที่เอเย่นต์ทัวร์ไทยร่วม 30 บริษัทได้จองและจ่ายเงินไปเรียบร้อยแล้ว ไม่ทำการบิน โดยไม่แจ้งว่ามีเหตุผลอะไร เป็นผลให้นักท่องเที่ยวไทยตกค้างตั้งแต่คืนวันที่ 15 ม.ค.กว่า 270 คน เป็นคืนแรก และในวันที่ 16 ม.ค. สายการบินดังกล่าว ก็ยังไม่ได้รับอนุญาตให้ทำการบิน ทำให้กรุ๊ปทัวร์กลุ่มแรกตกค้างเป็นคืนที่สอง ประจวบเหมาะกับกรุ๊ปทัวร์กลุ่มที่สอง ได้ท่องเที่ยวตามโปรแกรมเสร็จสิ้น จะเดินทางกลับประเทศไทยในเย็นวันที่ 16 ม.ค.ก็ไม่สามารถกลับประเทศไทยได้เช่นกัน ทำให้คืนวันที่ 16 ม.ค. มีผู้โดยสารตกค้างอีกร่วม 270 คน เป็นกว่า 500 คน และในวันที่ 17 ม.ค.จะมีผู้โดยสารมาเพิ่มอีกร่วม 270 คนทำให้รวม 3 วันนี้จะมีผู้โดยสารตกค้างร่วม 800 คน,ทั้งนี้ ผู้โดยสารที่ตกค้างดังกล่าวยังไม่นับรวมผู้โดยสารคนไทยจากฝั่งประเทศไทยเที่ยวบินละร่วม 270 คน ที่ซื้อแพ็กเกจทัวร์แล้วเดินทางไปยังสนามบินสุวรรณภูมิ ในคืนวันที่ 14 ม.ค.เพื่อเตรียม เดินทางไปเกาหลีใต้ และต้องพบว่าเที่ยวบินของสายการบินบิสซิเนสแอร์ ที่จะออกในเวลา 00.10 น.ของวันที่ 15 ม.ค.ภายใต้เที่ยวบินที่ 8B 868 สุวรรณภูมิ-อินชอน ไม่ได้รับอนุญาตให้ทำการบิน และต่อเนื่องมาถึงเที่ยวบินเดียวกันของวันที่ 16 ม.ค.ด้วย ถ้ารวมผู้โดยสารที่ตกค้างขณะนี้มีร่วม 1,000 คนแน่นอน และยังมีนักท่องเที่ยวบางคนได้ไปแจ้งความดำเนินคดีกับบรรดาเอเย่นต์ทัวร์ เพราะเป็นผู้ขายแพ็กเกจทัวร์และเก็บเงินจากนักท่องเที่ยวทุกคนมาแล้ว,นายเจริญกล่าวว่า เอเย่นต์ทัวร์ตอนนี้เปรียบเหมือนหนังหน้าไฟ ที่ต้องแก้ปัญหาเฉพาะหน้าให้นักท่องเที่ยวที่ตกค้าง ทั้งที่สนามบินสุวรรณภูมิและสนามบินอินชอน ด้วยการหาโรงแรมให้พัก โดยที่ไม่ทราบสาเหตุเลยว่าเกิดอะไรขึ้นสายการบินบิสซิเนส แอร์ ถึงไม่ได้รับการอนุญาตให้บิน ทั้งที่เอเย่นต์ทัวร์จ่ายเงินให้สายการบินล่วงหน้าไปนานแล้ว ตอนนี้นักท่องเที่ยวบางคนโมโห ก็ไปแจ้งความดำเนินคดีกับเอเย่นต์ทัวร์ ตอนเกิดปัญหาเอเย่นต์ ต้องเป็นคนหาโรงแรมที่พักและจ่ายเงินให้ลูกทัวร์ ทั้งที่กฎการบินต้องเป็นความรับผิดชอบของสายการบิน ขณะที่กรมการบินพลเรือนไม่ได้ช่วยแก้ปัญหา,นายเจริญกล่าวอีกว่า กรณีที่เกิดขึ้นขอกล่าวโทษ ไปยังกรมการบินพลเรือน ในฐานะหน่วยงานกำกับและให้ใบอนุญาตการบินกับสายการบินต่างๆ ว่า ทำไมถึงปล่อยให้เกิดปัญหาแบบนี้ขึ้นมา ทำไมไม่เคยเตือนประชาชนล่วงหน้าเกี่ยวกับสถานะของสายการบินบิสซิเนสแอร์ ว่ามีปัญหาอะไรหรือไม่ โดยเฉพาะอย่างยิ่งสายการบินนี้ เป็นเที่ยวบินปกติไม่ใช่สายการบินเช่าเหมาลำ ปัญหาลักษณะนี้เกิดขึ้นเป็นครั้งที่ 4 แล้ว ที่กรมการบินพลเรือนเคยบอกว่าจะหาทางป้องกัน ส่วนสายการบินบิสซิเนสแอร์ ถือว่าไม่มีความรับผิดชอบที่ทำธุรกิจแบบนี้ ทั้งหมดนี้ได้ทำให้ภาพลักษณ์ของอุตสาหกรรมท่องเที่ยวไทย ต้องเสียหาย มีเอเย่นต์กว่า 30 รายต้องมาเดือดร้อน เสียหายทั้งชื่อเสียงและเสียเงินที่จ่ายล่วงหน้าให้กับสายการบินนี้ในเที่ยวบินอื่นๆอีกไปจนถึงเดือน ก.ค.2558 แล้ว รวมความเสียทั้งหมดในครั้งนี้ไม่ต่ำกว่า 1,000 ล้านบาท,ต่อมาเย็นวันเดียวกัน บริษัทบิสซิเนสแอร์เซ็นเตอร์ จำกัด ผู้ดำเนินกิจการสายการบินบิสซิเนส แอร์ออกแถลงการณ์ใจความว่า กรณีหนี้สินค้างชำระของบริษัทฯ กับบริษัทวิทยุการบิน จำกัด (บพ.) ยังเป็นข้อพิพาทกันอยู่ในชั้นศาล ทั้ง 2 ฝ่ายยังมีความเห็นไม่ตรงกัน เพราะหากบริษัทฯ ต้องเสียค่าบริการจัดจราจรทางอากาศ ในอัตราสมาชิก บริษัทฯจะไม่มีหนี้สินคงค้างกับ บพ. เพราะบริษัทจ่ายค่าบริการในอัตรา 100% ขณะที่อัตราบริการของสมาชิกอยู่ที่ 30% เท่านั้น ดังนั้น บพ. ต้องเป็นฝ่ายคืนเงิน และจะนำมาเป็นข้ออ้างในการระงับการบินไม่ได้ ทั้งนี้ บริษัทได้นำเรื่องร้องต่อศาลปกครองกลาง เมื่อวันที่ 13 ม.ค. ศาลมีคำสั่งนัดไต่สวนฉุกเฉินในวันที่ 19 ม.ค.นี้ แต่เนื่องจากเงื่อนไขของ บพ. จะมีผลในวันที่ 15 ม.ค. โดยมารยาทแล้วหน่วยงานราชการควรต้องรอก่อน ซึ่งการกระทำดังกล่าว บพ.ไม่คำนึงถึงผลกระทบที่จะเกิดขึ้น,ที่กรมการบินพลเรือน ซอยงามดูพลี นายสมชาย พิพุธวัฒน์ อธิบดีกรมการบินพลเรือน แถลงกรณีไม่อนุญาตให้สายการบินบิสซิเนสแอร์ เซ็นเตอร์ ทำการบิน ว่า บริษัทนี้มีหนี้ค่าเช่าค้างจ่ายกับบริษัท ฮ่องกงซิวิล อเวียชั่น ดิพาร์ทเม้นท์ จำกัด และค้างค่าบริการควบคุมการจราจรทางอากาศเป็นเงินสด ที่ต้องจ่ายเป็นเงินประมาณ 100,000 บาทเศษต่อเที่ยวมาตั้งแต่ พ.ย.57 ต่อมาวันที่ 26 ธ.ค.57 บริษัทได้เข้าหารือเพื่อผ่อนผันอีกครั้ง และยืนยันว่าจะชำระค่าบริการควบคุมจราจรทางอากาศ เป็นเงินจำนวน 17,366,188 บาท ภายในวันที่ 15 ม.ค.58 หากไม่สามารถชำระเงินได้ตามกำหนดยินยอมให้ดำเนินการเพิกถอนใบอนุญาตได้ ดังนั้น เมื่อครบกำหนดแล้วไม่สามารถชำระเงินได้ ทางกรมการบินพลเรือนจึงต้องเพิกถอนใบอนุญาต ส่วนผู้โดยสารที่ตกค้างที่สนามบินอินชอน เกาหลีใต้ จำนวน 750 คน บริษัททัวร์ได้ซื้อบัตรโดยสารเที่ยวบินอื่นให้แล้วประมาณ 300 คน เหลือตกค้าง 450 คน กรมการบินฯประสานสายการบินไทยรับช่วงต่อคาดว่าจะรับกลับมาเมืองไทยครบทั้งหมดใน 3 วัน,เมื่อเวลา 17.00 น.วันเดียวกัน ร.ต.ท.สิทธิพงษ์ ปานไทยสงค์ พงส. สภ.ท่าอากาศยานสุวรรณภูมิ รับแจ้งจากนักท่องเที่ยวชาวไทยกว่า 10 คน ว่าซื้อทริปไปเที่ยวเกาหลี 5 วัน 3 คืน จากบริษัททัวร์ 2 แห่ง แล้วไม่ได้เดินทางตามกำหนด โดยนายพัฒนา ทรงประดิษฐ อายุ 50 ปี 1 ในผู้เสียหายให้การว่า ตนพร้อมครอบครัว รวม 6 คน ซื้อทัวร์ไปเกาหลีจากบริษัทแห่งหนึ่งในราคาคนละ 19,900 บาท เดินทางโดยสายการบินบิสซิเนส แอร์ไลน์ เที่ยวบิน 8B868 เวลา 00.10 น.ของเมื่อคืนที่ผ่านมา มีนักท่องเที่ยวจะไปด้วยกันกว่า 200 คน แต่พอถึงเวลาเช็กอิน ตัวแทนทัวร์แจ้งว่าเที่ยวบินดีเลย์จะบินอีกครั้งบ่าย 3 โมงวันรุ่งขึ้น ให้นักท่องเที่ยวไปค้างคืนรอที่โรงแรมใกล้สนามบิน สายการบินจะออกค่าใช้จ่ายให้ กระทั่งเมื่อช่วงบ่ายที่ผ่านมา ตัวแทนทัวร์โทร.มายกเลิกทริป อ้างว่าสายการบินยกเลิกเที่ยวบิน และจะคืนเงินค่าทัวร์ทั้งหมดให้ แต่ไม่ได้ระบุวันที่ที่จะคืนให้ จึงรวมตัวกันมาแจ้งความไว้เป็นหลักฐาน
นักท่องเที่ยวไทยป่วน ตกค้างอยู่แดนกิมจิกว่า 800 คน หลังไปเที่ยวกรุงโซล เกาหลี ใต้ แบบกรุ๊ปทัวร์ โดยสายการบินบิสซิเนส แอร์ แล้วเจอแจ็กพอตขากลับ สายการบินนี้ถูกคำสั่งห้ามบิน 
ข่าวหน้า1,ระงับเที่ยวบิน,ทัวร์ไทย,เกาหลี,นักท่องเที่ยว,แดนกิมจิ,ห้ามบิน,เจริญ วังอนานนท์